Devolució d'ingressos indeguts / Rectificació d'autoliquidació
El 30 de maig de 2020 va finalitzar el termini ampliat a causa de la situació d'excepcionalitat causada per la COVID-19.
- Mesures excepcionals de l'Agència Tributària de Catalunya.
- Llista resum del nou calendari tributari per a la presentació i ingrés d'autoliquidacions i de la finalització de l'ampliació dels terminis per als tràmits administratius [PDF]
Poden sol·licitar devolucions per ingressos indeguts, les persones obligades tributàries que hagin realitzat un ingrés en el tresor públic indegudament, amb ocasió del compliment de les seves obligacions tributàries o del pagament de sancions que l'Agència Tributària de Catalunya gestiona.
Així mateix, quan la persona obligada consideri que la presentació d'una autoliquidació ha donat lloc a un ingrés indegut pot instar la seva rectificació per tal d'obtenir la devolució d'aquest ingrés.
Actualment es pot fer el tràmit telemàticament a través del registre electrònic, mitjançant el formulari genèric, que disposa de l'opció específica per aquesta gestió dins el desplegable tipus de tràmit.
Tenen la consideració d'ingrés indegut i, per tant, generen el dret de sol·licitar la seva devolució els supòsits de fet següents:
a) Quan s'ha produït una duplicitat en el pagament de deutes tributaris o sancions.
b) Quan la quantitat pagada és superior a l'import a ingressar resultant d'un acte administratiu o autoliquidació.
c) Quan s'han ingressat quantitats corresponents a deutes o sancions tributàries una vegada transcorreguts els terminis de prescripció.
d) Quan l'Administració rectifica l'acte que ha motivat l'ingrés.
e) Quan així ho estableix la normativa tributària.
Per exemple, en el cas de l'impost sobre transmissions patrimonials i actes jurídics documentats, quan es declara o es reconeix judicialment o administrativament, per resolució ferma, que un acte o un contracte ha quedat anul·lat, rescindit o resolt, llevat que la rescissió del contracte s'hagi produït per incompliment de les parts o el contracte ja no tingui efecte per acord entre las parts.
Cal tenir present, però, que si l'acte en virtut del qual es va efectuar l'ingrés indegut ja és un acte ferm, només es pot demanar la devolució de l'ingrés promovent la revisió d'actes nuls de ple dret, la revocació de l'acte o la rectificació d'errors davant de l'administració tributària competent, o bé presentant un recurs extraordinari de revisió davant el Tribunal Economicoadministratiu Central.
Es pot sol·licitar la devolució de la quantitat constituida per l'import de l'ingrés indegut juntament amb els recàrrecs, les costes i els interessos satisfets per la persona obligada, així com l'interès de demora meritat des de la data en què es va fer l'ingrés fins a la data en què s'ordena el pagament.
Les dilacions en el procediment per causa imputable a la persona interessada no es tenen en compte a l'efecte de la meritació d'aquests interessos.
El procediment per obtenir la devolució d'ingressos indeguts es pot iniciar a instància de la persona interessada o d'ofici per l'Administració.
Quan l'ingrés es derivi de la presentació d'una autoliquidació, la seva rectificació s'ha d'instar per part de la persona interessada.
Quan el procediment s'inicia a instància de la persona interessada, la sol·licitud ha de contenir les dades següents:
a) Nom i cognoms o raó social de la persona obligada i, en el seu cas, del seu representant, amb fotocòpia del NIF i de la documentació acreditativa de la representació.
b) Identificació del deute indegudament ingressat, amb indicació del número de liquidació o autoliquidació, l'import ingressat i l'import la devolució del qual se sol·licita.
c) Número de compte corrent on se sol·licita rebre la devolució de l'ingrés.
La sol·licitud es pot presentar en qualsevol moment abans de la prescripció del dret a obtenir la devolució.
Aquest dret prescriu als quatre anys a comptar des del dia en què es va fer l'ingrés indegut, o l'endemà del dia que acaba el termini per presentar l'autoliquidació (si l'ingrés es va fer per autoliquidació), o l'endemà del dia en què sigui ferma la sentència o la resolució administrativa que declari improcedent l'acte impugnat.
Aquest termini s'interromp per qualsevol acte fefaent de l'obligat tributari, o dels seus hereus, encaminat a obtenir la devolució, o per qualsevol acte de l'Administració en què es reconegui l'existència d'aquest dret, i també per la interposició, tramitació o resolució de reclamacions o recursos de qualsevol classe.
La sol·licitud de devolució s'ha de resoldre en el termini de sis mesos comptats des de la seva presentació.
Si en aquest termini la sol·licitud no ha estat resolta cal entendre que ha estat desestimada.
Contra la solució expressa o presumpta de la sol·licitud es pot interposar recurs de reposició o reclamació economicoadministrativa.